CELEX: 32009D1217(01)
Language: da
Date: 2009-12-02 00:00:00
Title: Afgørelse vedtaget af formanden for Europa-Kommissionen af 2. december 2009 om undertegnelsen af Kommissionens forordninger og direktiver samt af dens afgørelser, der ikke angiver, hvem de er rettet til (K(2009) 9848)

17.12.2009   
            
            
               DA
            
            
               Den Europæiske Unions Tidende
            
            
               L 332/78
            
         
      AFGØRELSE VEDTAGET AF FORMANDEN FOR EUROPA-KOMMISSIONEN
   
   af 2. december 2009
   om undertegnelsen af Kommissionens forordninger og direktiver samt af dens afgørelser, der ikke angiver, hvem de er rettet til
   (K(2009) 9848)
   FORMANDEN FOR EUROPA-KOMMISSIONEN HAR —
   under henvisning til traktaten om Den Europæiske Union,
   under henvisning til traktaten om Den Europæiske Unions funktionsmåde, særlig artikel 297, stk. 2,
   under henvisning til traktaten om oprettelse af Det Europæiske Atomenergifællesskab —
   VEDTAGET FØLGENDE AFGØRELSE:
   Artikel 1
   Kommissionens forordninger og direktiver samt dens afgørelser, der ikke angiver, hvem de er rettet til, skal, når disse retsakter vedtages efter mundtlig procedure, jf. artikel 8 i Kommissionens forretningsorden, undertegnes af formanden på et sammenfattende notat under det kommissionsmøde, hvor de vedtages. Dette notat underskrives af formanden eller det medlem af Kommissionen, der varetager formandens opgaver i overensstemmelse med den af formanden fastsatte rækkefølge.
   Kommissionens forordninger og direktiver samt dens afgørelser, der ikke angiver, hvem de er rettet til, skal, når disse retsakter vedtages efter skriftlig procedure, jf. forretningsordenens artikel 12, opføres på en liste i et dagligt notat. De daglige notater skal nævnes i det sammenfattende notat, der udarbejdes til Kommissionens møde i henhold til forretningsordenens artikel 17, stk. 1, og som underskrives af formanden under mødet, og de daglige notater skal vedlægges dette. Formanden delegerer dog undertegnelsen af de retsakter, hvis offentliggørelse og ikrafttrædelse på grund af sagens hastende karakter ikke kan afvente Kommissionens næste møde, til generalsekretæren.
   Undertegnelsen af Kommissionens forordninger og direktiver samt dens afgørelser, der ikke angiver, hvem de er rettet til, skal, når disse retsakter vedtages efter bemyndigelsesproceduren i forretningsordenens artikel 13, delegeres til de medlemmer af Kommissionen, som har fået bemyndigelse til at vedtage retsakten.
   Undertegnelsen af Kommissionens forordninger og direktiver samt dens afgørelser, der ikke angiver, hvem de er rettet til, skal, når disse retsakter vedtages efter delegations- eller videredelegationsproceduren i forretningsordenens artikel 13, 14 og 15, delegeres til de tjenestemænd, til hvem det er blevet delegeret at vedtage retsakten.
   Artikel 2
   Denne afgørelse finder anvendelse fra den 1. december 2009.
   
      Udfærdiget i Bruxelles, den 2. december 2009.
      
         José Manuel BARROSO
         
         
            Formand